Document ID: /roh_data/filtered/fineweb-2-filterrobots_roh.jsonl.gz/14162

Cun passa 50 morts saja quai il di cun las pli bleras unfrendas mortalas dapi la fin da la guerra da Gaza il 2014. Tenor indicaziuns uffizialas sajan ultra da quai radund 2'400 persunas vegnidas blessadas, tranter quellas bleras da sajets dal militar. Gia cunter mezdi han blers palestinais envidà pneus, sco perditgas rapportan han plirs umens empruvà da tagliar tras la saiv dal cunfin.
Tenor indicaziun da l’armada èn radund 35'000 persunas sa participadas en 12 lieus a demonstraziuns al cunfin. Il ministeri da sanadad palestinais rinfatscha ad Israel da commetter ina mazzacra cunter demonstrants betg armads.
Sco motiv per l’escalaziun da las protestas è la midada da l’ambassada americana da la citad da Tel Aviv en la citad da Jerusalem. L'ambassada americana nova è vegnida averta uffizialmain il glindesdi suentermezdi.
RR novitads 17:00